बिग बी ने गुजरात पर्यटन को आगे बढाया : पर्यटन मंत्री  
तीन साल में राज्य के पर्यटन क्षेत्र में बड़ा सुधार हुआ। इस दौरान जोरदार प्रचार अभियान से राज्य में पर्यटकों की आवक 70 फीसद तक बढ़ी है।
गुजरात के कच्छ जिले में एक माह के रण उत्सव (मरुमहोत्सव) से राज्य के पर्यटन उद्योग को बढ़ावा मिला है। इस बार यह उत्सव 19 दिसंबर को शुरू हुआ था। गुजरात के पर्यटन मंत्री जयनारायण व्यास ने कहा, पिछले तीन साल में राज्य के पर्यटन क्षेत्र में बड़ा सुधार हुआ। इस दौरान जोरदार प्रचार अभियान से राज्य में पर्यटकों की आवक 70 फीसद तक बढ़ी है।  उन्होंने कहा कि गुजरात पर्यटन द्वारा अमिताभ बच्चन को ब्रांड एंबेसडर बनाने से भी पर्यटन में तेजी आई है। उन्होंने कहा कि रण उत्सव पिछले तीन साल से मनाया जा रहा है पर यह इस बार पूरे एक महीने चलाया गया। इससे पर्यटन में तेजी आई। तीन साल पहले यहां बाहर से 725 पर्यटक आए। इस बार यह संख्या बढ कर 30,000 तक पहुंच गई है।